เบิกจ่ายงบสูงเกินเป้า
ยอดการเบิกจ่ายงบ 5 เดือนแรกสูงกว่าเป้าหมาย อัดฉีดลงภูมิภาคกว่า 4.13 แสนล้าน ขณะที่งบลงทุนเบิกจ่ายยังต่ำ
16 มี.ค. 2560

ยอดการเบิกจ่ายงบ 5 เดือนแรกสูงกว่าเป้าหมาย อัดฉีดลงภูมิภาคกว่า 4.13 แสนล้าน ขณะที่งบลงทุนเบิกจ่ายยังต่ำแหล่งข่าวจากสำนักงบประมาณ เปิดเผยว่า การเบิกจ่ายงบประมาณประจำปี 2560 โดยรวมในรอบ 5 เดือน (ต.ค. 2559-28 ก.พ. 2560) โดยรวมส่วนราชการได้เบิกจ่ายไปแล้วทั้งสิ้น 1.24 ล้านล้านบาท คิดเป็น 45.69% ของงบประมาณทั้งหมด 2.73 ล้านล้านบาททั้งนี้ ถือว่าสูงกว่าเป้าหมาย 2.15% ซึ่งในจำนวนนี้เป็นการจัดสรรไปยังภูมิภาคทั้งสิ้น 4.13 แสนล้านบาท ด้านรายจ่ายประจำ 1.1 ล้านล้านบาท คิดเป็น 50.77% ของงบประจำทั้งหมด 2.18 ล้านล้านบาท สามารถเบิกจ่ายสูงกว่าเป้าหมาย 4.47% เฉพาะใช้จ่ายฝึกอบรมประชุมและสัมมนา 7,633 ล้านบาทนั้น ได้เบิกจ่ายแล้ว 3,856 ล้านบาท หรือคิดเป็น 50.52%สำหรับงบลงทุนทั้งหมด 5.48 แสนล้านบาท มีการทำสัญญาก่อหนี้แล้ว 2.8 แสนล้านบาท หรือ 51.04% จากงบลงทุนทั้งหมด แต่การเบิกจ่ายอยู่ที่ 1.39 แสนล้านบาท หรือ 25.48%  ต่ำกว่าเป้าหมายที่ต้องเบิกจ่ายให้ได้ ณ สิ้นเดือน ก.พ. ที่ 32.54% อยู่ 7.06%นอกจากนี้ ความคืบหน้าการเบิกจ่ายโครงการกระตุ้นเศรษฐกิจในส่วนโครงการขนาดเล็กทั่วประเทศ ตามแนวทาง ปฏิรูปประเทศ ปี 2559 กรอบวงเงินที่ได้รับอนุมัติรวมทั้งสิ้น 2.3 หมื่นล้านบาท มีจัดสรรงบประมาณแล้ว 2.17 หมื่นล้านบาท มีการก่อหนี้แล้ว 2.03 หมื่นล้านบาท หรือ 93.51% ของงบประมาณทั้งหมด เบิกจ่ายแล้ว 1.74 หมื่นล้านบาท หรือ 80.36%นายพีระพล ถาวรสุภเจริญ รองปลัดกระทรวงคมนาคม กล่าวว่า การเบิกจ่ายงบประมาณในช่วง 5 เดือนแรก 37.51% หรือ 56,265 ล้านบาท จากวงเงินทั้งหมด 1.5 แสนล้านบาท มีการลงนามสัญญาไปแล้วมากกว่า 95% คาดว่าภายในเดือน มี.ค.นี้ จะสามารถเบิกจ่ายได้ 47.45% คิดเป็นวงเงิน 71,175 ล้านบาทนายพีระพล กล่าวว่า กระทรวงมีศักยภาพการเบิกจ่ายงบดีขึ้นอย่างต่อเนื่องเมื่อเทียบกับปีที่แล้วเพิ่มขึ้น 5% หรือมีศักยภาพการเบิกจ่ายเป็นลำดับที่ 6 ของหน่วยงานรัฐจากทั้งหมด 24 แห่ง อีกทั้งยังสามารถเบิกจ่ายได้ใกล้เคียง 50% ในช่วงครึ่งปีงบประมาณ